Folketing
2007-04-18

I sidste uge var vi så heldige i Folketingets Trafikudvalg at have en deputation fra Hirtshals Havn og Hirtshals by, og fra Hirtshals’ side var man meget optaget af den her mulighed. (709) Det er jo sådan, at man for nogle år siden var så heldig at få den her motorvej, som man er rigtig glad for. Imidlertid er det sådan i dag, at når man kommer til slutningen af motorvejen, skal man ind igennem selve Hirtshals by for at komme ned til havnen, og det giver altså en række problemer. Det giver trængsel, det giver ventetid, og det giver gener for borgerne i Hirtshals, at f.eks. store lastbiler skal køre igennem byen, frem for at man kan flette ud og køre mere direkte til havnen. Det, man siger, fra Hirtshals Havns side, er, at sådan en udfletning vil kunne finansieres for 2-4 mio. kr. Det vil altså betyde, at man vil kunne undgå betydelige trængselsproblemer.